钦定古今图书集成/明伦汇编/皇极典/第003卷 > 《房杜传赞》同前
## 钦定古今图书集成/明伦汇编/皇极典/第003卷 > 《房杜传赞》同前

太宗以上圣之才，取孤隋，攘群盗，天下已平，用元龄、
如晦辅政，兴大乱之馀，纪纲雕弛，而能兴仆植僵，使
号令典刑粲然罔不完，虽数百年犹蒙其功，可谓名
宰相。然求所以致之之迹，逮不可见，何哉？唐柳芳有
言：“帝定祸乱，而房、杜不言功；王、魏善谏，而房、杜让其
直；英、卫善兵，而房、杜济以文。持众美效之君。”是后新
进更用事，元龄身处要地，不吝权，善始以终，此其成
令名者，谅其然乎？如晦虽任事日浅，观元龄许与及
帝所亲款，则谟谋果有大过人者。方君臣明良，志叶
议从，相资以成，固千载之遇。萧、曹之勋，不足进焉。